Wimpy bied boeretroos-lafenis vir bejaardes in entstoftou | Maroela Media
Wimpy bied boeretroos-lafenis vir bejaardes in entstoftou
Jake Hanekom (heel regs) saam met twee van sy personeellede van die Wimpy in Woodlands Mall, Pretoria. (Foto: Verskaf/Marietjie Raath)
'n Jong bestuurder van die Wimpy in die Woodlands Mall in Pretoria het hom Donderdag ontferm oor 'n groot groep bejaardes wat in 'n ellelange ry buite die Clicks-winkel gewag het vir hulle Covid-19-inentings, en besluit het 'n gratis boeretroos-lafenis is aan die orde van die dag.
Jake Hanekom (33) vertel aan Maroela Media die bejaardes het 'n positiewe gees behou terwyl hulle wag op hulle inentings en dat hy besluit het om daartoe by te dra met 'n gratis Wimpy-koffie.
"Die mense het die hele gang voor die winkel vol gesit en die gees was so positief en opgewonde, ten spyte daarvan dat die ry en die gewag baie lank was. Ons wou graag deel wees daarvan," sê Hanekom aan Maroela Media.
Hy vertel sy personeellede was gretig om ook deel te wees van sy planne toe hulle die tasbare opgewondenheid van die bejaardes beleef.
"Almal was baie lus om te help," sê Hanekom. Hy vertel die bejaardes was net so oorstelp oor dié gebaar.
"Hulle het na my toe gekom en dankie gesê. Hulle was baie bly oor die gratis lafenis."
'n Skermgreep uit die video. Wimpy-personeel deel gratis koffie uit vir bejaardes wat wag op inentings.
Marietjie Raath, een van die bejaardes wat vir haar inenting gewag het, sê dit was 'n onverwagse, maar baie welkome verrassing van Wimpy en Hanekom se kant af.
"Dit was so 'n ongelooflike gebaar. Ons het só lank gewag dat die koffie werklik die ding gedoen het."
Volgens Hanekom was dit so lekker om die vreugde op die bejaardes se gesigte te sien, dat hy dit oorweeg om dit 'n gereelde instelling te maak.
"Ons het 'n baie goeie begin gehad en die gees was so lekker en opbouend dat ek daaraan dink om op 'n gereelde basis met die inisiatief vol te hou."
Centurion-mark 'n baken van hoop vir gemeenskap
Bederf-idees vir pa vir Vadersdag
N man so na my hart. Mnr Hanekom jy en jou werkers sal geseen word. Dankie vir die mooi gebaar. Sal defnitief jou Wimpy ondersteun as ons Pretoria toe kom.
Warm klop my hart nou. Dis n wonderlike gebaar. hiermee wens ons jou winkel seen en voorspoed toe. Man…..dit wat nou n lekker berig!